b'\n_START_ARTICLE_\nTriklabendatsoli\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa triklabendatsoli on kiteist\xc3\xa4 ainetta. Yhdiste liukenee etanoliin, heksaaniin ja tetrahydrofuraaniin. Triklabendatsoli on aktiivinen erityisesti tiehytmatoihin kuuluvaa lampaan maksamatoa (Fasciola hepatica) ja samaan sukuun kuuluvaa lajia Fasciola gigantica vastaan. Sen sijaan muihin matoihin sen teho on suhteellisen heikko. Sen on raportoitu tehoavan my\xc3\xb6s paragonimiaasia aiheuttavaan Paragonimus westermani\xc2\xa0-matoon. Triklabendatsoli sitoutuu loismatojen tubuliiniproteiiniin ja est\xc3\xa4\xc3\xa4 mikrotubuluksien muodostumisen. T\xc3\xa4ll\xc3\xb6in matojen solunjakautuminen estyy ja madot kuolevat._NEWLINE_Triklabendatsoli voi haittavaikutuksinaan aiheuttaa kuumetta, vilunv\xc3\xa4ristyksi\xc3\xa4, yl\xc3\xa4vatsakipuja ja leukopeniaa.\n_START_SECTION_\nValmistus\n_START_PARAGRAPH_\nTriklabendatsolin synteesin ensimm\xc3\xa4isess\xc3\xa4 vaiheessa 1,2,4-triklooribentseeni nitrataan, ja t\xc3\xa4m\xc3\xa4n j\xc3\xa4lkeen se reagoi ammoniakin kanssa, jolloin 4-asemassa oleva klooriatomi korvautuu aminoryhm\xc3\xa4ll\xc3\xa4. Seuraava vaihe on reaktio 2,3-dikloorifenolin kanssa. T\xc3\xa4m\xc3\xa4n j\xc3\xa4lkeen nitroryhm\xc3\xa4 pelkistet\xc3\xa4\xc3\xa4n, ja viimeiset vaiheet ovat reaktio hiilidisulfidin ja metyylijodidin kanssa.'